**Marika Hara** (s. 2. syyskuuta 1986) on suomalainen pyöräsuunnistaja ja hiihtosuunnistaja. Hän on voittanut 13 maailmanmestaruutta. Seuratasolla hän edustaa Kooveeta.

Pyöräsuunnistus
---------------

Ostródan MM-kilpailuissa 2008 Hara voitti viestissä kultaa joukkuetovereinaan Maija Lång ja Ingrid Stengård ja pitkältä matkalta hopeaa. Nidan EM-kilpailuissa 2008 hän voitti viestissä kultaa ja sprintissä pronssia. Viestissä hänen kanssaan pyöräsuunnistivat Kirsi Korhonen ja Ingrid Stengård. Seuraavana vuonna Hara uusi EM-viestikultansa Tarja Vesannon ja Ingrid Stengårdin kanssa. Ben Shemenin MM-kilpailuissa 2009 hän voitti kultaa keskimatkalta ja hopeaa sprintistä. Montalegressa 2010 hän oli ankkurina MM-hopeaa tuoneessa Suomen joukkueessa. Lisäksi hän voitti sekä pitkän että keskimatkan MM-pronssia. Maailmancupin kokonaiskilpailussa hän sijoittui kolmanneksi. Vicenzan MM-kilpailuissa 2011 hän sijoittui sprintissä hopealle. Vuoden 2011 EM-kisoissa Venäjällä Hara otti mitalin jokaiselta henkilökohtaiselta matkalta, voittaen sprintin ja pitkän matkan kilpailut. Vuonna 2011 Hara voitti maailmancupin.

Vuoden 2012 MM-kilpailuissa Hara saavutti pitkällä matkalla pronssia ja viestissä kultaa. Vuonna 2012 hän voitti toistamiseen maailmancupin. Vuoden 2013 EM-kilpailuissa hän voitti kultaa sprintissä, sprinttiviestissä ja viestissä. Saman vuoden MM-kilpailuissa hän voitti kultaa keskimatkalla ja pitkällä matkalla sekä viestissä. Maailmancupin hän voitti kolmannen kerran. Vuonna 2014 menestys jatkui sprintin maailmanmestaruudella, viestin MM-hopealla ja keskimatkan MM-pronssilla. Maailmancupissa hän sijoittui toiseksi. Vuonna 2015 Hara voitti viestissä maailmanmestaruuden mutta jäi henkilökohtaisissa lajeissa sijoille 6–7. EM-kilpailuissa hän saavutti pronssia sprintissä, keskimatkalla ja sprinttiviestissä.

Vuonna 2016 Hara voitti maailmanmestaruuden viestissä ja saavutti MM-hopeaa sprintissä. Vuonna 2017 hän voitti sprintissä ja viestissä maailmanmestaruuden sekä saavutti EM-hopeaa sprinttiviestissä. Vuonna 2018 Hara jäi ilman arvokisavoittoa ensi kertaa sitten vuoden 2010, sillä hänen ainoat mitalinsa olivat MM-pronssi naisten viestissä ja EM-pronssi sekaviestissä. Henkilökohtaisilla matkoilla hän oli parhaimmillaan viides MM-sprintissä. Vuonna 2019 hän saavutti MM-kilpailuissa hopeaa viestissä ja pronssia keskimatkalla sekä EM-kilpailuissa pronssia sprinttiviestissä. Vuonna 2020 arvokilpailut jäivät pitämättä koronaviruspandemian vuoksi.

Kuortaneen MM-kilpailuissa 2021 Hara sai neljä mitalia. Hän voitti kultaa sprintissä sekä saavutti hopeaa viestissä ja pronssia keskimatkalla ja pitkällä matkalla. EM-kilpailuissa hän ei yltänyt mitaleille. Maailmancupissa Hara palasi kärkikolmikkoon, kun hän oli yhteispisteissä kolmas. Vuonna 2022 Hara voitti maailmanmestaruuden viestissä. Saman vuoden EM-kilpailuissa hän saavutti pronssia sprintissä mutta sekaviesti päättyi hylkäykseen ankkuri Samuel Pökälän otettua mukaansa väärän kartan.

Hiihtosuunnistus
----------------

Hara osallistui hiihtosuunnistuksen nuorten MM-kilpailuihin vuonna 2004 ja 2006. Vuonna 2006 hän sijoittui viestissä neljänneksi joukkuetovereinaan Maarit Korpi ja Paula Iso-Markku. Vuonna 2013 Hara kilpaili aikuisten EM-kilpailuissa ja sijoittui keskimatkalla 13:nneksi, sprintissä 15:nneksi ja pitkällä matkalla 17:nneksi.

Lähteet
-------

1. ↑  Urheilijaprofiili: Marika Hara SSL. Viitattu 20.9.2017.
2. 1 2  Uhotoinen, Anu: Pyöräsuunnistus MM – pelkkää mitalijuhlaa *Juoksija*.  30.8.2021. Viitattu 10.10.2022.
3. 1 2  Suomelle kolme kultaa ja hopea pyöräsuunnistuksen MM-viesteissä Ruotsissa  16.7.2022. Suomen Suunnistusliitto. Viitattu 10.10.2022.
4. 1 2 3 4 5 6 7 8 9 10 11 12 13 14  Urheilijaprofiili: Marika Hara SSL. Viitattu 10.10.2022.
5. 1 2 3 4 5  World MTB Orienteering Championships IOF.  Arkistoitu 19.1.2019. Viitattu 20.9.2017.
6. ↑  Regional Championships IOF.  Arkistoitu 21.2.2011. Viitattu 17.6.2011.
7. ↑  Marika Hara polki pyöräsuunnistuksen maailmanmestaruuteen *YLE Urheilu*.  11.08.2009. Yleisradio. Viitattu 11.8.2009.
8. ↑  European MTB Orienteering Championships 2011  25.9.2011. International Orienteering Federation. Viitattu 25.9.2011.
9. ↑  European MTB Orienteering Championships 2013 International Orienteering Federation. Viitattu 7.10.2013.
10. ↑  Tikander, Vesa: *Urheilun vuosikirja 40*, s. 129, 299. Urheilumuseo, 2019. ISBN 978-952-6644-14-1.
11. ↑  Tikander, Vesa: *Urheilun vuosikirja 40*, s. 299. Urheilumuseo, 2019. ISBN 978-952-6644-14-1.
12. ↑  Tikander, Vesa: *Urheilun vuosikirja 42*, s. 6, 315. Urheilumuseo, 2021. ISBN 978-952-6644-17-2.
13. ↑  Marika Hara pronssilla pyöräsuunnistuksen EM-sprintissä  20.5.2022. Suomen Suunnistusliitto. Viitattu 10.10.2022.
14. ↑  Väärä kartta vei Suomelta viestimitalin pyöräsuunnistuksen EM-kilpailuissa *Etelä-Suomen Sanomat*.  22.5.2022. Viitattu 10.10.2022.
15. ↑  Junior World Ski Orienteering Championships IOF.  Arkistoitu 6.3.2013. Viitattu 17.6.2011.